**Referat af Bestyrelsesmøde den 26. maj 2021**

**Tilstede:** Helle Lunderød, Wenche Fogsgaard, Kristoffer Kjærgaard, Martin Boysen, Kim Dam-Johansen, Daniel Simonsen, Søren Møller, Mette Karmann & Peter Brink

**Afbud:** Morten Lorenzen, Hamza Zaman, Tee Lyrn og Thomas Hesselberg

**Referent:** CLM

Dagsorden:

1. **Godkendelse af dagsorden**

Peter Brink (PB) ønsker punkt 11 udsat.
Dagsorden hermed godkendt.

1. **Godkendelse af referat fra mødet d. 24.3.21**

Referatet er godkendt

1. **Orientering fra formanden**

Der afholdes 2 translokationer fredag den 25. juni kl. 8.30 og 10.30. PB vil reservere plads til de fra bestyrelsen, der ønsker at deltage.

Helle Lunderød (HL) har afholdt møder med rektor, hvor de blandt andet har talt om muligheden for uddeling af legater. Behandles under punkt 10.

HL vil i nærmeste fremtid tale med Borgmesteren om nærhedsreformen.

1. **Orientering fra rektor** -herunder Corona, ansættelser, skoleårets afslutning m.m.

**Coronasituationen:**

Vi har fået en del smittede elever og lærere siden 6. maj. Der er et meget tæt samarbejde med Styrelsen for Patientsikkerhed. Størstedelen af de smittede elever sidder i en 2g og en 3g klasse, og smitten anses derfor for inddæmmet. Halvdelen af eleverne blev hjemsendt til virtuel undervisning i uge 20 på grund af stor bekymring hos personale og elever. Det var vores egen beslutning.

Knap 10 elever i 3g kom ikke til skriftlig eksamen i dansk på grund af den særlige 14-dages regel, som skoler med testkrav er omfattet af.

For øjeblikket har vi ca. 20 elever og 4 lærere, der er smittet, hvoraf den ene lærer kommer tilbage på fredag.

**Testcenter i hallen:**

Vi har siden påske dagligt superviseret selvtest for Corona. Hver dag i tidsrummet 7.45-8.15 har elever og ansatte haft mulighed for at teste sig selv under supervision. Først blev vores tre sekretærer uddannet som poder & supervisor hos Copenhagen Medical, senere tog Mette og PB samme kursus/uddannelse. Testresultatet indsendes på samme måde som i de offentligt tilgængelige testcentre, og fungerer dermed som Coronapas. Elever, der ikke skulle testes om morgenen, har udenfor hovedindgangen vist deres max 72 timer gamle negative coronatest til en ledelsesrepræsentant, for at få adgang til skolen.

Testcentret nedlægges nu for eksamensperioden, hvor eleverne selv skal stå for at blive testet i deres fritid. Medarbejdere og censorer kan fortsat blive testet.

**Skoleårets afslutning:**

Retningslinjerne for fejring af årets studenter er kommet: Der bliver ingen huefest (decideret forbud), men der er mulighed for translokation for op til 500 deltagere, der hver især skal have 2 m2. Det betyder med vores hal på 668 m2, at vi kan afholde to translokationer den 25.juni kl. 8.30 (HF) og 10.30 (STX). HF-studenterne må hver medbringe 4 gæster/familiemedlemmer og STX-studenterne 2 gæster/familiemedlemmer hver. Studenterne fotograferes fra kl. 8.30.

Studentervognene kører samlet fra skolen kl. 12.00

**Afgang og tilgang:**

Vi siger farvel til 2 fastansætte lærere og 5 vikarer, som primært har dækket ind for vores 3 langtidssygemeldte lærere.

Vi har ansat 3 lærere i pædagogikum i fagene id/fy, mat/ke/bio og da/retorik.

Vi har fastansat en matematik lærer og 7-8 vikarer i forskellige fag.

**Indbrud:**

Vi havde Indbrud i Store Bededagsferien. Der blev stjålet håndsprit og 120 7’er stole. De blev kørt væk på en sækkevogn. Vi ved selvfølgelig ikke, om tyvene har kigget ind gennem de nye glasdøre, eller har set notitsen i avisen, hvor man også kunne se stolene. Overvågningen er sendt til politiet. Der er ingen alarm på i hallen. Vi er selvfølgelig rigtig ærgerlige over det.

**Diverse Coronapuljer:**

Skolen har modtaget tre forskellige økonomiske hjælpepuljer i kølvandet på Corona: En pulje til ekstra rengøring, en pulje til afvikling af superviseret selvpodning og en pulje til fagligt løft og øget trivsel. Ikke anvendte midler skal sendes tilbage.

Særligt puljen til fagligt løft og øget trivsel er svær at få udnyttet 100% på det, vi gerne vil bruge den til, fx 2-lærerordning, særlige indsatser for ekstra hårdt ramte klasser mv, da pengene SKAL være brugt inden skoleårets afslutning.

Vi har haft sociale arrangementer med idrætsfagligt indhold i sidste uge for 1g og andre lign. begivenheder. Vi har hentet vikarer ind.

Danske Gymnasier arbejder benhårdt på at få ministeren til at forlænge perioden, hvor disse midler kan anvendes til det nye skoleår, hvor der vil være langt bedre mulighed for at planlægge vores lærere med ekstra opgaver med henblik på at løfte vores elever og indhente det forsømte.

**Eksamen:**

Mette Karmann (MK) fortæller, at vi har brugt penge til fagligt løft til vikarer, som er censorer på årsprøver. Som tidligere fortalt afholder vi flere årsprøver i år.

Der kommer hele tiden nye retningslinjer, men vi har lagt eksamen fast for i år. Blandt andet er der nye retningslinjer vedr. sygdom og selvisolation. Eleven skal dokumentere deres selvisolation ved et screenshot af, at der er bestilt 2 pcr prøver. På den måde kan man se, at smitteopsporingen er inde over.

Det er lidt forvirrende for eleverne, hvad der er prøver og hvad der er forlænget undervisning. Flere af vores undervisere har ønsket ekstra timer.

Vi er fortrøstningsfulde, men bekymrede for at mange melder sig syge. Hvis en elev eller en lærer/censor er syg ved SRP-eksamen, kan vi flytte eksamen, men kun indenfor skoleåret. Hvis den aflyses, får eleven en karakter for det skriftlige produkt. MK forudser en del travlhed i den kommende eksamenstid.

1. **Orientering fra elevrepræsentanter**

Intet.

1. **Orientering fra medarbejderrepræsentanter**

Søren Møller (MOE) synes, at de ting, der skal siges vedr. coronasituationen er sagt under punkt 4. Der er som sagt 4 lærere, der er syge med corona. Vi har en stor mellemgruppe der først vaccineres til sidst. Det er klart, at vi undrer os over, hvorfor vi ikke regnes som frontpersonale?

Fagligt holder vi skruen i vandet. Vi har fået meget ud af den virtuelle undervisning. MOE er ikke bekymret for det faglige.

Der er i øjeblikket snak om at udsætte personalesommerfrokosten til august.

HL synes det er god ide.

1. **Valg af revisor** (oplæg med priser + bilag vedlagt denne indkaldelse)

PB: Det er bestyrelsen der skal vælge, hvem der skal være skolens revisor. Der skal være afstand mellem skolens ledelse og revisionen. Der er kommet et nyt hold hos PWC, og vi vil blandt andet derfor foreslå at skolen benytter Deloitte. Fællesskabets 11 skoler bruger dem. Det giver en vis ensartethed. PB spørger, om vi skal fortsætte med PWC, KPMG eller Deloitte. Dorte Hosbond fra Proregnskab synes, at der skal tages hensyn til, hvad de i administrationen, der har den daglige kontakt med revisionen, ønsker. PB siger, at skolens administration ønsker Deloitte. PB gennemgår den sammenlignelige oversigt.

HL: Deloitte er billigst. Før var det PWC, der havde erfaringen, nu er det Deloitte. HL foreslår derfor Deloitte

KDJ støtter Deloitte

KKK støtter Deloitte.

MOE synes, at det er en fordel, at det er nogen, der er vant til vores branche. Han støtter Deloitte.

En enig bestyrelse beslutter at vælge Deloitte.

1. **Kort orientering om forestående møde med GF-bygningsafdelingen**

PB: Den 25. maj blev der holdt møde om tagrenoveringen.

Bestyrelsen har tidligere kigget på vedligeholdelsesplanen. PB vil gerne, at bestyrelsen skal møde vores 2 ejendomsfunktionærer Torben Heerwagen og Erwin Steinbeck. De har et godt samarbejde med Gymnasiefællesskabets (GF) folk. Der er fugt i taget i bygningerne langs Strandgade – bygningerne der ligger mod syd og vest. Der var møde med den nye bygningschef fra GF. De beder det rådgivende firma om at komme med et udspil.

GF synes, at skolen er misligholdt. Det er de ord de bruger.

Vi klarer meget selv. Men nu skal der kigges på taget og dernæst på alu-rammerne. GF siger, at vi ikke har brugt mange penge på renovering. Det har været en prioritering, at bruge pengene på undervisning. Vi ved mere om, hvor mange penge, vi skal bruge, når vi har skiftet taget de to steder. Det koster formentligt 5 millioner kr., hvis det hele skal skiftes. Der er usikkerhed om, hvor meget der skal skiftes.

HL bemærker, at skolen for mange år siden var velvedligeholdt. Men det er selvfølgelig nogle år siden. Nu har der været en faglig bygningsgennemgang, og det virker som om, at der er rigtig meget, der skal ses på. Det er fornuftigt at starte forsigtigt op.

PB: Skolen er ikke nedrivningsklar, men den er 40 år gammel, derfor kommer der flere ting løbende. Vi kigger i vedligeholdelsesrapporten og vi udbedrer de ting vi selv kan.

Martin Boysen (MB) spørger, hvordan vi betaler dem, der kommer og rådgiver skolen? Er det procenter eller et fast beløb? Kan skolen få noget fra forsikringen?

PB siger, at vi betaler et fast gebyr på 42.000 kr. årligt til Bygningsafdelingen. De er, udover selve rådgivningen, også behjælpelige med at få ting i udbud.

Der er desværre ikke noget at hente i en forsikring, da vi er selvforsikrede.

MB kan være nervøs for, at tingene køres det for hurtigt igennem, da prisniveauet er meget højt for tiden. Måske kan noget skydes til næste år?

PB siger, at det ikke er sikkert, at vi kommer i gang i år. Rådgivningen mener også, at vi skal vente. Men det ændrer ikke ved, at taget er utæt.

PB lover, at vi ikke forhaster os.

1. **Kort orientering om skolens økonomi** *(april-rapportering fremsendes kort før mødet)*

PB: Vi tager den store gennemgang i august. I dag ser vi på rapporten fra april.

PB gennemgår oversigten og revisorens bemærkninger.

Der er 6 millioner i overskud, dette skyldes, at der er udgifter, vi ikke har haft, så som efteruddannelse, konferencer, studieture, netværksmøder mv. Vi ønsker ikke at genere et stort overskud. Det er ikke meningen og når vi har et overblik, vil vi bruge pengene fornuftigt.

Skolens samarbejdsudvalg har tilkendegivet, at de gerne ser, at pengene prioriteres til udgifter til undervisning, to-lærer ordning mv.

MOE synes, at det ser fint ud. Vi skal ikke have et stort overskud. Omprioriteringsbidraget er trukket tilbage, og vi har fået tilbageført penge.

HL siger, at hvis der er overskud, kan pengene også bruges på bygningerne.

KDJ synes, at det ser fint ud.

PB deler MOEs holdning meget langt. Vi mangler en HF-klasse, men håber der kommer flere elever hen over sommeren. PB synes, at det er glædeligt, at eleverne ikke koster mere eller mindre end de forrige år. Vi skal bruge pengene - vi er ikke en bank.

1. **Orientering om møde med Rotary om etablering af legat** *(oplæg v Martin)*

HL fortæller, at PB har henvendt sig om muligheden for legater på skolen. HL nævner forskellige tidligere legater, bl.a. har Nordea tidligere uddelt et på translokationsdagen.

MB indleder med at sige, at PB har henvendt sig til ham vedr. legater. Rotary Halsnæs vil gerne give et legat. Der er også andre muligheder. PB og MB har holdt møde med Rotary i fredags. De er interesserede i et flerårigt samarbejde på foreløbig 5 år. Legaterne skal uddeles hvert år. De mener, at de kan have et klar til i år. MB tror beløbet bliver mellem 5 - 10.000 kr. fordelt på ca. 5 portioner.

HL takker MB for indsatsen. Det betyder meget for eleverne.

PB kan godt lide tanken om, at vi kan vise en glæde for en særlig indsats for skolen. Rotary ønsker at engagere sig, og de kan lide tanken om, at man på sigt lærer begrebet ”Rotary Legatet” at kende.

Rotary er interesserede i, hvad der gives for. Ikke nødvendigvis for årgangens højeste gennemsnit. Det kan for eksempel være, hvordan man som elev bidrager til, at det bliver en god skole. De vender tilbage med, hvad de gerne vil prioritere. Fra år 2 kan det se anderledes ud. De vil måske selv komme og dele et legat ud fra næste år.

KDJ synes, at det er rigtig fint at få det element ind i translokationen. Især hvis de andre elever forstår, hvorfor den enkelte får legatet. Så kan man stræbe efter at få det.

HL: Det skal være naturligt og velbegrundet.

MB: Der skal ikke være tvivl om, hvorfor de får det. En god ide med ekstra engagerede elever.

DS synes også, at det er en god ide, men synes ikke at det skal gives i forbindelse med arbejdet med musicalen. Det er for fællesskabets skyld.

PB fortæller, at Rotary så det som en kvalitet, hvis eleverne selv kunne vælge et af legaterne indbyrdes. Det er et godt signal.

1. **Orientering om ansættelsesforhold i ledelsesgruppen** *(bilag eftersendes)*

Punktet udgår.

1. **Kommende møde**

Efterårets møder holdes den 30. august, 25. oktober og 6. december. Mødetid kl. 17.30.

1. **Evt.**

HL fortæller, at Halsnæs Kommune skal fordele penge til idræt, fritid og motion. Der skal etableres udendørs motionsområder. Hun spørger om Kobberzonen bliver brugt af skolen.

MB kører jævnligt forbi og fortæller, at der ofte er folk, der bruger det.

MK talte med AN om kobberzonen som afløsning for et område ovre ved kommunen. Skolen har meget med området at gøre. Det bruges i høj grad i idrætsundervisningen. Hun fortæller, at det også bruges meget af de lokale. Idrætslærerne vil være kede af hvis det lukkes.

HL oplyser om, at der arbejdes på at gennemføre et grundlovsarrangement den 5. juni om eftermiddagen i Gjethuset. Der er plads til 230 mennesker. Hensigten er en demokatiseringsproces for unge og talerne holdes af unge mennesker. Er skolen interesseret i at medvirke? Man vil invitere folkeskolernes afgangsklasser, og gymnasiets klasser er også velkomne

PB vil brede det ud til samfundsfagslærerne. Samtidig vil han opfordre dem til at finde en elev, der kan holde tale.

HL oplyser, at man kan kontakte Ulrik i Gjethuset.

PB vil reservere pladser til de der ønsker at deltage i translokationen. Giv gerne besked hvis I kommer.

MB ønsker at der på næste møde fremlægges en årsplan for bestyrelsesarbejdet.

DS går af som PR-formand, og dette er derfor hans sidste bestyrelsesmøde. Han siger tak for denne gang.

HL takker ham for indsatsen.

HL slutter mødet og siger tak for i dag.